Versindaba » Daniel Hugo vertalings
Posts Tagged ‘Daniel Hugo vertalings’
R.S. Thomas – vertaling in Afrikaans
R.S. Thomas – vertaal deur Daniel Hugo
na R.S. Thomas
Daar was ‘n plant wat geblom het
en ‘n hand het dit kom pluk.
Daar was ‘n stroom wat gevloei het
en ‘n lyf het dit vuilgemaak.
Daar was ‘n suiwer spieël
van water en ‘n gesig het gekom
en daarin gekyk. Daar was woorde
en oorloë en verdrae, en voete
het die aarde vertrap en wiele
het dit verskroei; en daar was
‘n ontploffing. Daar was stof
en stilte; en uit die stilte
het ‘n plant gegroei, en die dou
het daarop gevorm; en ‘n stroom
het uit die dou gesypel om
‘n spieël te skep, en die spieël was leeg.
(Uit: RS Thomas. Collected Poems 1945-1990.)
Die leë kerk
Hulle het hierdie klipstrik
vir hom gestel, hulle lok hom met kerse
asof hy soos ‘n enorme mot uit die donkerte
sal verskyn om hier sy vlerke te kom klap.
Maar hy het voorheen in die mensdom
se vlam verskroei en ontsnap, wat agterbly
is ‘n verskeurde noodsaak.
Hy sal nooit weer in ons strik
trap nie. Waarom kniel ek dan nog
en stryk my gebede op ‘n hart
van klip? Is dit in die hoop
dat een van hulle sal ontvlam
en op sy verligte mure die skaduwee
sal gooi van iemand groter as my begrip?
Vertalings: Daniel Hugo, April 2011
Tags: Daniel Hugo vertalings, vertalings van RS Thomas
Posted in Vertalings | Comments Off on R.S. Thomas – vertaling in Afrikaans
Herman de Coninck – vertaling in Afrikaans
Herman de Coninck – vertaal deur Daniel Hugo
(Uit: Die lenige liefde, Protea Boekhuis, 2009)
Tags: Daniel Hugo vertalings, Herman e Coninck vertaling in Afrikaans
Posted in Vertalings | Comments Off on Herman de Coninck – vertaling in Afrikaans
Gerrit Komrij – vertaling in Afrikaans
Gerrit Komrij – vertaal deur Daniel Hugo
Sy is die bediende van Mondriaan.
Sy was sy potte en porselein,
Sy sorg vir die koperglans van die kraan
En werskaf tot die laaste stof verdwyn.
Sy verhoed dat sy horlosies gaan staan,
Want as daar iets verkeerd loop, is Piet boos.
Sy sit sy pensele in die terpentyn.
Dit doen sy dag in, dag uit – vreugdeloos.
Maar op ’n oggend kom sy singend binne,
Uitgelate strooi sy stof oral rond.
Sy breek ’n pot en laat die wekker stik.
Daardie dag huil die muses van geluk.
Daar verskyn ’n haarkrul op Piet se linne
En uit sy blokpatrone steek ’n lont.
(Uit: Die elektries gelaaide hand, Protea Boekhuis, 2005)
Tags: Daniel Hugo vertalings, Gerrit Komrij vertaling
Posted in Vertalings | Comments Off on Gerrit Komrij – vertaling in Afrikaans